Uzulu Uqhubeka Esithi Imali Yama Bond Notes Izaletha Ubuyanga
Kodwa uMnu. Khuphukile Mlambo umsekeli kasibalukhulu webhanga elikhulu lelizwe ele Reserve Bank of Zimbabwe uthe lokhu akusoze kwenzakale.
BULAWAYO — Umhlangano wezokwemba amatshe aligugu ugqitshwe ngoLwesine koBulawayo lapho inkokheli zomdabu, abembayo, ugatsha lukahulumende lezokwemba kunye lozulu behlafune indaba ezimbalwa ezikhama ebembayo labantu abahlala duze lendawo ezenjiwayo. EKhuluma lomsakazo weStudio 7 kumhlangano lo owenziwe okwamalanga amathathu, oweZimbabwe Alternative Mining Indaba eHoliday Inn ojonge ukucwayisisa inhlupho ezibhekane labembayo kunye lozulu, umsekeli kasibalukhulu webhanga lesizwe, uDokotela Kupukile Mlambo, uchasise kabanzi ngokuza kwemali yamaphepha eyohlobo lwebond ngesilungu. UMlambo uchaze ukuba amabhanga kunye lebhanga le Reserve Bank of Zimbabwe lizakuba lomlandu wokutholisa uzulu imali yakwamanye amazwe lapho befuna ukwethekelela kumbe ukuthenga okutshiyeneyo. Uthe abesifazane abafuna ukuthenga bethengisa impahla emazweni angomakhelwane akumelanga bethuswe ngama bond notes. Uthe bajonge ukukhuphukisa umnotho welizwe. Abakhonzayo labembayo bakhonone kakhulu ngenyathela lokuletha imali yamabond notes besithi kuzadala ubuyanga lokukhukhumeza imikambo yangasese ebisinyamalala elizweni. Umqondisi weZimbabwe Christian Alliance, uMfundisi Useni Sibanda, utshele iStudio 7 ukuthi ubuyanga sebuzakhuphuka njalo labantu abaphila lobugoga bazaqhubeka bedubeka njalo ilizwe lilakho ukubuyela kusimo sika2007 kanye lokuqhubeka ngamandla kwamabhizimusi angasese okulakho ukubulala umnotho welizwe. Ilunga lesigaba seMagwegwe koBulawayo edale lephalamende, uMnu. Anele Ndebele, uchaze ukuthi akumangalisi ukubuyela kuzolo yeZimbabwe umuntu abeswela ngitsho ukudla emavinkilini ngoba inyathelo elithethwe nguhulumende likhombisa ukwehluleka ukubusa. Uthe bekungcono ukuthi uhulumende akhulumisane lamanye amazwe aqhubeke esebenzisa imali yawo ukuze ilizwe livuke. Amazwe abalisa iSouth Africa leZambia lawo aphatheka kulo umhlangano wezokwemba. Ezokwemba yizo ezibambe umnotho weZimbabwe njalo igolide kubikwa liyilo eliletha imali enengi ezweni noma likhona elithengiswa ngasese. Abembayo baveze ukukhathazeka ngokuza kwemali yamabond notes besithi uhulumende kazange akhulumisane labo andubana aqale ukudinda limali.